钦定古今图书集成/明伦汇编/官常典/第787卷 > 寇瑊
## 钦定古今图书集成/明伦汇编/官常典/第787卷 > 寇瑊

按《宋史》本传：“瑊字次公，汝州临汝人。初，母梦神人授
珠，吞之而娠，生而眉目美秀。擢进士，授蓬州军事推
官。李顺馀党谢才盛等复起为盗，瑊设方略，擒送京
师，徙开封推官。会施州蛮叛，转运使移瑊权领施州。
先是，戍兵仰他州馈粮，瑊至，请募人入米，偿以盐，军
食遂足，而民力纾。复招谕高州刺史田彦伊子承宝
入朝，得给印纸，为高州官族。”未几，溪南蛮复内寇，瑊
率众擒其酋领戮之，以白艻子弟数百人筑栅，守其
险要。就除大理寺丞、知开州，迁殿中丞、通判河南府。
坐解送诸料失实，降监晋州税。以太常博士通判并
州，改监察御史。真宗祀汾阴，王嗣宗知永兴，辟权通
判，专领祠事。迁殿中侍御史，为开封府判官。尝奏事，
帝询施州备御之术，因谕之曰：“东川控蛮夷，尔功已
试，其为朕镇抚之。”命为梓州路转运使。晏州多刚县
酋斗望劫泸州，烧淯井监，杀官吏，瑊趋富顺监，命部
兵多张旗帜，逾山西北趋戎州，尽取公私舟，载粮甲，
具音乐，合两路兵至江安，诱溪、蓝、顺、史个松、南广、移、
悦等州刺史及八姓乌蛮首领，使断贼径。用夷法，植
竹为誓门，横竹系猫、犬、鸡各一于其上，老夷人执刀
剑，谓之“打誓”，呼曰：“誓与汉家同心击贼。”即刺牲血和
酒而饮。瑊给盐及酒食、针梳、衣服等，付以大榜，约大
军至，揭榜以别逆顺，不杀汝老少，不烧汝栏栅。夷人
大喜。帝遣内殿崇班王怀信议攻讨招辑之宜，瑊奏：
“夷人尝于二年春烧淯井监，杀吏民，既赦贷其罪，复来寇边，声言朝廷且招安，得酒食衣服矣。若不讨除，
则戎、泸、资荣、富顺监诸夷竞起为边害矣。”诏发陕西
兵，益以白艻子弟，合六千三百人，缘淯井溪转斗，凡
十一阵，破之。夷人相率来附，纳牛羊、铜鼓、器械甚众，
而斗望犹旅拒不从。瑊命怀信分兵拔其栅，与都巡
检使符承顺进战思晏江口，斗望等始惊遽，势稍却。
明日，复分三道来拒王师，怀信等格战，瑊乘其后，大
破之，斗众万馀，嚣不能军，溺死者众遂降。因籍军之
勇悍千人，分五都以隶禁军。为宁远指挥使，守淯井
监，更建砦栅，濬三濠以环之。就加侍御史，召为三司
盐铁判官。逾月，出为河北转运使。天禧中，河决澶渊，
瑊视役河上堤垫数里，众皆奔溃，而瑊独留自若，须
臾水为折去，众颇异之。迁工部郎中。上言：“契丹约和
以来，河北减戍卒之半，而复刺土兵，其实益三分之
一，而塞下军储不给。请行入中凿头、便籴三说之法。”
入为三司度支副使。未几，以右谏议大夫、集贤院学
士知益州。仁宗即位，迁给事中。瑊与丁谓厚善，帝谓
辅臣曰：“瑊有吏干，毋深谴也。”徙邓州。坐失举，降少府
监、知金州。复右谏议大夫。会河决，徙知滑州，总领修
河。既而以岁饥罢役，瑊言：“病民者特揵刍耳，幸调率
已集，若积之经年，则朽腐为弃物，后复兴工敛之，是
重困也。”乃再诏塞河。河平，擢枢密直学士。明年，复给
事中、知秦州。又坐失举夺一官，召权三司使，复其官
如故。时有议茶法者，帝访以利害，瑊曰：“议者未知其
要尔。河北入中兵食皆仰给于商旅，若官尽其利，则
商旅不行，而边民困于馈运，茶法岂可以数更？”帝然
之。权知开封府。戚里有殴妻至死，更赦事发者，太后
怒曰：“夫妇齐体，奈何殴致死邪？”瑊对曰：“伤居限外，事
在赦前，有司不敢乱天下法。”卒免死。天圣末，再使契
丹，未行而卒。瑊少孤，鞠于祖母王氏，及登朝，以妻封
邑回授之。朝臣得回封祖母，自瑊始。性颇疏财，通音
律，知术数。初附丁谓，故少达。及谓败左迁，郁郁不自
得，秘书丞彭齐赋《丧家狗》以刺之。